དུས་གསུམ་སངས་རྒྱས་ཐམས་ཅད་ཀྱི་ངོ་བོ་བླ་མ་དང་འཇམ་པའི་དབྱངས་ལ་ཕྱག་འཚལ་ཞིང་སྐྱབས་སུ་མཆིའོ།།བརྩེ་བ་ཆེན་པོས་ཚེ་རབས་ཐམས་ཅད་དུ་རྗེས་སུ་གཟུང་དུ་གསོལ།དེ་ཡང་ཇི་སྐད་དུ་འཇམ་མགོན་ས་པཎ་གྱི་ཞལ་ནས།སྒྲ་བ་ང་ཡིན་རྟོག་གེ་བ་ང་སྨྲ་བ་ང་འཇོམས་ང་འདྲ་མེད།།སྡེབ་སྤྱོར་ང་མཁས་སྙན་ངག་ང་ཉིད་མངོན་བརྗོད་འཆད་ལ་འགྲན་མེད་ང་།།དུས་སྦྱོར་ངས་ཤེས་ཕྱི་ནང་ཀུན་རིག་རྣམ་དཔྱོད་བློ་གྲོས་མཚུངས་མེད་ང་།།དེ་འདྲ་གང་ཡིན་ས་སྐྱ་བ་དེ་མཁས་པ་གཞན་དག་གཟུགས་བརྙན་ཡིན།།ཞེས་རང་བཞིན་བརྗོད་པའི་ལམ་ནས་ང་བརྒྱད་མའི་ཚིགས་བཅད་ཅིག་གསུངས་ཡོད་པ་བཞིན་དུ་འཇམ་མགོན་ས་པཎ་ཉིད་ནི་ཐོག་མ་ནས་སངས་རྒྱས་ཀྱི་ལུང་གིས་ཟིན་ཞིང་ལྷག་པའི་ལྷ་ཡི་སྣང་བ་ཐོབ་པ་དང་།ལྔ་ཟུང་རིག་གནས་ཀུན་ལ་མཁྱེན་དཔྱོད་ཀྱི་བློ་གྲོས་ཡངས་པའི་ངེས་པ་དོན་གྱི་པཎྟིཏ་ཆེན་པོ་ཞིག་ཡིན་པས་ཕྱི་ནང་མཁས་པ་ཀུན་གྱི་གཙིག་གི་པདྨོ་ལ་ཞབས་སེན་གྱི་ཟློས་གར་འགོད་པར་བྱེད་དོ།།རྣམ་བཤད་རིགས་པ་ལས།ཐ་སྙད་རིག་པའི་གནས་ལྔ་གྲགས་པ་རྣམས།།ཆོས་རྗེ་ས་པཎ་ཡན་ལ་མ་དར་ཞིང་།།ཐར་ལོ་ཡན་ལ་སྒྲ་མདོ་འགྱུར་བ་མེད།།ཅེས་གསུངས་བ་བཞིན་འཇམ་མགོན་ས་པཎ་མ་བྱོན་པའི་ཡར་སྔོན་དུ་བོད་དུ་རིག་བཅུའི་རྣམ་གཞག་གི་སྲོལ་བྱུང་མེད་པར་བཞེད་པ་བཞིན།འཇམ་མགོན་ཉིད་ཀྱིས་ཀྱང་ལེགས་པར་བཤད་པ་རིན་པོ་ཆེ་གཏེར་དང་མཁས་འཇུགཚད་མ་རིགས་གཏེར།སྡེབ་སྦྱོར་མེ་ཏོག་ཆུན་པོ།སྙན་ངག་མཁས་པའི་ཁ་རྒྱན།མངོན་བརྗོད་ཚིག་གི་གཏེར།ཟློས་གར་རབ་དགའི་འཇུག་པ།རོལ་མོའི་བསྟན་བཅོས།ད་དུང་བཟོའི་བསྟན་བཅོས་སྐུ་གཟུགས་ཀྱི་བསྟན་བཅོས་དང་།སྨན་དཔྱད་ཀྱི་བསྟན་བཅོས་ཡན་ལག་བརྒྱད་པའི་དོན་བསྡུས་པ་སོགས་རིག་བཅུའི་རྣམ་དབྱེ་ལ་མ་འདུ་བ་མེད་པའི་བསྟན་བཅོས་མང་དུ་བརྩམས་ནས་བསྟན་པ་ལ་ལག་རྗེས་མི་དམན་པ་བཞག་པ་མ་ཟད།ཆོས་རྗེ་ཉི་མའི་དཀྱིལ་འཁོར་གྱིས་སྐྱེ་དགུ་རྣམས་ཀྱི་མི་ཤེས་པའི་མུན་པ་དྲུང་ནས་འཇོམས་ཤིང་ཆོས་ཀྱི་ཆར་བ་དགོངས་ནས་ཕབ་བོ།སྐབས་སུ་གླེང་བར་བྱ་བའི་མཁས་འཇུག་ལ་མཚོན་ནའང་གཞུང་འདི་ཉིད་ལས།མཁས་གང་ཤེས་བྱའི་དེ་ཁོ་ན།།ཇི་བཞིན་རྟོགས་པ་ཡིན་པར་འདོད།།ཅེས་གསུངས་བ་བཞིན་གཞུང་འདིའི་ཉིང་དགོས་ནི་མཁས་པ་རྣམས་ལ་མཐར་ཐུག་གི་ཀུན་མཁྱེན་ཡེ་ཤེས་འཚོལ་བའི་ཐབས་སུ་བརྩམས་པ་ཞིག་དང་།སྒོས་སུ་གཞུང་འདིའི་འཆད་པ་ལ་འཇུག་པའི་ལེའུ་སྐབས་སུ་འཆད་པ་པོ་སློབ་དཔོན་གྱི་མཚན་ཉིད་དང་འཆད་ཡུལ་སློབ་མའི་མཚན་ཉིད།འཆད་བྱ་བསྟན་བཅོས་ཀྱི་ཆ་རྐྱེན་དང་འཆད་ཉན་གྱི་ཚུལ་ལུགས་སོགས་མདོ་ཁུངས་དང་སྦྱར་ནས་རེ་རེ་བཞིན་བསྟན་པས།བོད་ཀྱི་སློབ་གསོ་རིག་པའི་ཕྱོགས་ཀྱི་བསྡུས་དེབ་ལྟ་བུ་དང་།གཞན་ཡང་བོད་རང་གི་མཁས་པས་བརྩམས་པའི་རྩོམ་རིགས་གཞུང་ལུགས་ཐོག་མའམ་སྙན་ངག་མེ་ལོང་གི་ཉི་ཟེར་འདྲེན་པའི་སྐྱ་རེངས་དང་པོ་དེ་ཡིན།